V. Palko, poslanec: (2002-02-01):
V krátkosti chcem objasniť o čo ide. Sú dve skupiny policajtov. Jedni majú pravidelné rozvrhnutie času služby v týždni a druhí ho majú nepravidelné. Tí prví pracujú systémom pondelok – piatok 8 hodín denne, tí druhí slúžia na zmeny 12-hodinové. Tým druhým sa teda určuje tzv. koeficientom, koľko hodín v priemere denne by mali odslúžiť. Ten koeficient sa im určuje takým spôsobom, že sú znevýhodnení oproti tým, čo majú pravidelné rozvrhnutie času služby v týždni. To znevýhodnenie sa prejavuje tak, že vlastne do roka odslúžia v podstate až o 100 hodín viac ako tí ostatní, čo sú, prosím pekne, pre bežného človeka, ktorý pracuje pravidelne, 2 týždne. Takže je to dosť veľký rozdiel. V tom zákone navrhujem práve zmenu, ktorá má taký dôsledok, že obe skupiny policajtov budú do roka povinné odslúžiť rovnaký počet hodín. Jediný argument proti tomuto zákonu, ktorý sa opakoval a ktorý aj je v stanovisku pána prezidenta, prečo ten zákon vrátil, je ten, že údajne tá druhá skupina policajtov, ktorým teda skracujem trošku tú celoročnú sumu hodín, ktorú sú povinní odslúžiť, bude vraj porušovať iné ustanovenie zákona o štátnej službe policajtov, ktoré hovorí, že policajt musí odslúžiť v týždni 40 hodín. Prosím pekne, ale toto je nelogické, lebo ak teda jedna skupina policajtov, ktorej dĺžku služby v týždni, v roku nikto nespochybňuje, neporušuje túto zásadu, no tak potom tá druhá skupina, keď bude robiť úplne rovnako, tak asi ju tiež nebude porušovať. Preto tento argument neobstojí, a preto by som vás poprosil, aby ste schválili tento zákon, túto novelu zákona a tým pádom odstránili istú nespravodlivosť, ktorou sú postihnutí policajti, ktorí slúžia na zmeny. Ďakujem za pozornosť. I. Presperín, podpredseda NR SR: Ďakujem, pán poslanec. Faktické poznámky nie sú. Pán spravodajca, chcete reagovať? Nie. Ďakujem. Končím rozpravu k tomuto bodu programu. Prerušujem rokovanie o tomto bode programu. Ďakujem pekne, pán poslanec Ošváth. Nasleduje prvé čítanie o vládnom návrhu zákona o rozhodcovskom konaní . Vládny návrh zákona ste dostali ako tlač 1294, návrh na pridelenie vládneho návrhu zákona na prerokovanie výborom Národnej rady máte v rozhodnutí predsedu Národnej rady č. 1444. Z poverenia vlády Slovenskej republiky zákon uvedie minister spravodlivosti Slovenskej republiky Ján Čarnogurský. Prosím pána ministra, aby sa ujal slova. J. Čarnogurský, minister spravodlivosti SR: Vážený pán predsedajúci, vážená Národná rada, predkladám na rokovanie Národnej rady vládny návrh zákona o rozhodcovskom konaní. Zákon Národnej rady č. 218/1996 Z. z. o rozhodcovskom konaní v znení zákona č. 448/2001 Z. z. čiže doterajší zákon sa v praxi ukázal ako neefektívny a príliš reštriktívny. Dôkazom nutnosti ho zmeniť je najmä malé množstvo rozhodcovských sporov, ktoré sa podľa neho riešia, či už ide o vnútroštátne alebo medzinárodné obchodné spory. Rozhodcovské konanie je potrebné zaradiť na také miesto aké mu v skutočnosti patrí, aby mohlo plniť svoje prioritné poslanie, t. j. mimosúdne riešiť spory. Jeho účelom je odbremenenie všeobecných súdov od sporov, ktoré sa v rozhodcovskom konaní ku spokojnosti sporových strán dajú vyriešiť. Rozhodcovské konanie by malo byť možné v každom prípade, ak zákon z vážnych dôvodov nevyhradí určitý spor na občianske súdne konanie. Predložený vládny návrh zákona o rozhodcovskom konaní pripravilo ministerstvo spravodlivosti v spolupráci s odborníkmi z oblasti aplikácie zákona o rozhodcovskom konaní. Vytvorená komisia bola zložená z členov rozhodcovských súdov, zástupcov profesijných právnických komôr a pedagógov z právnických fakúlt Slovenskej republiky. Tento materiál nebude mať dopad na štátny rozpočet Slovenskej republiky, na zvýšenie počtu zamestnancov súdov ani na pracovné sily alebo na organizačné zabezpečenie. Ďakujem. I. Presperín, podpredseda NR SR: Ďakujem, pán minister. Prosím, aby ste si zaujali miesto pre navrhovateľov. Dávam slovo spravodajcovi, ktorého určil navrhnutý gestorský výbor, ústavnoprávny výbor, poslancovi Alexejovi Ivankovi. Prosím. A. Ivanko, poslanec: Ďakujem za slovo. Vážený pán predsedajúci, vážený pán minister, kolegyne, kolegovia poslanci, dovoľte mi, aby som v súlade s § 73 ods. 1 zákona Národnej rady o rokovacom poriadku Národnej rady Slovenskej republiky v znení neskorších predpisov vystúpil na rokovaní Národnej rady v prvom čítaní o vládnom návrhu zákona o rozhodcovskom konaní (tlač 1294). Konštatujem, že predmetný návrh spĺňa z formálnoprávnej stránky všetky náležitosti uvedené v § 67 a v § 68 zákona Národnej rady o rokovacom poriadku v znení neskorších predpisov, ako i náležitosti určené v legislatívnych pravidlách. Som toho názoru, že predložený vládny návrh zákona odstraňuje problémy, ktoré doteraz viedli k malému využívaniu rozhodcovského konania, najmä po prvé podstatne sa rozširuje rozsah arbitrovateľných vecí, predovšetkým umožnením podriadiť rozhodcovskému konaniu aj občianskoprávne spory s určitými taxatívne vymedzenými podmienkami, po druhé inštitút rozhodcovského konania sa liberalizuje natoľko, aby mohol byť doteraz lepšie využívaný domácimi aj zahraničnými subjektmi, po tretie vymedzujú sa jasné mechanizmy na vynútenie rozhodcovských zmlúv a rozsudkov, po štvrté zavádza sa nový inštitút preskúmania rozhodcovského rozsudku, ktorý predstavuje významnú možnosť dosiahnutia zmeny rozhodcovského rozsudku mimo občianskeho súdneho konania, čím by sa mala značným spôsobom znížiť doterajšia zaťaženosť súdov. Vzhľadom na oprávnenia, ktoré pre mňa vyplývajú ako pre spravodajcu výboru a ktoré vyplývajú z § 73 zákona Národnej rady o rokovacom poriadku v znení neskorších predpisov, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku v znení neskorších predpisov na tom, že po rozprave odporučí predmetný vládny návrh zákona prerokovať v druhom čítaní. V zmysle § 74 ods. 1 o rokovacom poriadku v znení neskorších predpisov a v súlade s rozhodnutím predsedu Národnej rady č. 1444 z 11. januára 2002 odporúčam prideliť vládny návrh zákona o rozhodcovskom konaní na prerokovanie týmto výborom: ústavnoprávnemu výboru, Výboru Národnej rady pre hospodárstvo, privatizáciu a podnikanie a Výboru Národnej rady pre pôdohospodárstvo. V súlade s návrhom predsedu Národnej rady navrhujem, aby úlohy gestorského výboru plnil ústavnoprávny výbor. Ďalej, odporúčam, aby výbory, ktorým bol vládny návrh zákona pridelený, ho prerokovali v lehote do 8. marca 2002 a gestorský výbor v lehote do 11. marca 2002. Pán predsedajúci, skončil som, otvorte rozpravu. I. Presperín, podpredseda NR SR: Ďakujem, pán poslanec. Prosím, zaujmite miesto pre spravodajcov. Otváram rozpravu o tomto bode programu. Písomne nebol prihlásený nikto. Pýtam sa, kto sa chce prihlásiť ústne. Nikto. Vyhlasujem rozpravu o tomto bode za skončenú. Prerušujem rokovanie o tomto bode programu. Pristúpime k nasledujúcemu bodu programu, ktorým je návrh vlády Slovenskej republiky na odvolanie zástupcov štátu z Predstavenstva Národného úradu práce a na voľbu zástupcov štátu za členov Predstavenstva Národného úradu práce. Návrh vlády ste dostali ako tlač 1222. Z poverenia vlády Slovenskej republiky návrh odôvodní minister práce, sociálnych vecí a rodiny Slovenskej republiky Peter Magvaši. Prosím pána ministra, aby sa ujal slova. Páni poslanci, hovorili sme, že o 11.00 hodine by sme sa pokúsili hlasovať. Chcem požiadať všetkých poslancov, ktorí sú v parlamente, aby prišli do rokovacej sály. Prosím, aby ste prišli do rokovacej sály na hlasovanie. Najprv sa budeme prezentovať. Prosím, páni poslanci, budeme sa prezentovať, aby sme mohli pristúpiť k hlasovaniu. Prosím, aby ste sa prezentovali. Páni poslanci, prezentujte sa, prosím vás, tak aby sme mohli schváliť aj zákon zo včerajšieho dňa, lepšie povedané, posunúť ho alebo odhlasovať príp. tie, ktoré sme prerokovali dnes. Žiadam pánov poslancov, aby prišli do rokovacej sály. (Hlasovanie.) Prítomných 73 poslancov. Oznamujem, že v sále je 73 poslancov. Žiadam vás, aby ste prišli do rokovacej sály na hlasovanie. Skúsime sa ešte raz prezentovať, nie hlasovať. Prezentujte sa, prosím. (Hlasovanie.) Prítomných 77 poslancov. Konštatujem, že je to dostatočné množstvo poslancov, aby sme mohli pristúpiť k hlasovaniu v prvom čítaní o návrhu skupiny poslancov Národnej rady Slovenskej republiky na vydanie zákona o životnom partnerstve dvoch osôb rovnakého pohlavia a o zmene a doplnení niektorých zákonov (tlač 1218). Spravodajkyňou je pani poslankyňa Čižmáriková. K. Čižmáriková, poslankyňa: Ďakujem za slovo. V rozprave odznel návrh pána poslanca Rakúsa na uznesenie v takomto znení: „Národná rada Slovenskej republiky prijíma uznesenie, že v zmysle § 73 ods. 3 písm. b) zákona o rokovacom poriadku Národnej rady nebude pokračovať v rokovaní o predmetnom návrhu zákona (tlač 1218).“